Ľubomír Luhový

**Ľubomír Luhový** (* 31. marec 1967, Považská Bystrica) je bývalý slovenský futbalista, reprezentant Česko-Slovenska a Slovenska.

## Klubová kariéra
Najmladší z trojice bratov, ktorí futbalovo vyrastali v klube Gumárne 1. mája Púchov. Rovnako ako Milan a Peter aj Ľubomír začínal v Slovenskej národnej lige, v zime 1985 prestúpil do Interu Bratislava, 9. apríla 1986 debutoval v česko-slovenskej lige proti  Tatranu Prešov (1 : 0). Počas vojenčiny hral za Duklu Banská Bystrica, v jej drese strelil 20. septembra svoj prvý ligový gól proti Baníku Ostrava (2 : 0). 

V sezóne 1989/90 obsadil Inter 3. miesto v lige za Spartou Praha a Baníkom Ostrava. Po jesennej časti boli „žlto-čierni“ na 7. mieste, ale jar odštartovali skvelou sériou ôsmich víťazstiev za sebou. Luhový strelil v prvých štyroch jarných kolách osem gólov, na jar celkom 15 a s 20 gólmi sa stal kráľom strelcov. Zaujímavosťou bolo, že na tróne najlepšieho kanoniera ligy vystriedal po dvoch rokoch brata Milana. Inter vyhral v roku 1990 Slovenský pohár, keď vo finále deklasoval ZVL Žilina 6 : 0. Luhový strelil vo finále dva góly, skóroval aj vo finále Česko-slovenského pohára, v ktorom Inter prehral s Duklou Praha až po penaltovom rozstrele (1 : 1, 4 : 5 pk).

Po úspešnej sezóne prestúpil aj so spoluhráčom z Interu Stanislavom Moravcom do francúzskeho klubu FC Martigues, účastníka 2. francúzskej ligy. Povesť kanoniera potvrdzoval aj v zahraničí, v prvých dvoch kolách dal dva góly, po 15 zápasoch mal na konte 11 gólov, po 17. kole bol v čele strelcov. Počas dvoch sezón v Ligue 2 odohral za Martigues 64 zápasov, strelil 33 gólov, v obidvoch sezónach bol najlepším strelcom klubu a šiesty v celkovom poradí kanonierov celej súťaže.

Po dvoch rokoch vo Francúzsku sa vrátil späť na Pasienky, znova sa zaradil medzi najlepších strelcov čs. ligy. Po 5. kole mal na konte sedem gólov, vrátane hetriku proti Dukle Praha (8 : 1). V poslednej sezóne „federálnej“ ligy 1992/93 bol so 17 gólmi tretí najlepší strelec súťaže. V sezóne 1993/94 sa stal historicky prvým strelcom gólu samostatnej slovenskej ligy, 14. augusta 1993 v zápase s Chemlonom Humenné (3 : 2) otvoril skóre v 18. minúte. Po jesennej časti viedol poradie najlepších strelcov s 12 gólmi, ale v decembri 1993 podpísal ročný kontrakt s japonským klubom Urawa Red Diamonds, kde pôsobil aj bývalý spoluhráč z Interu brankár Miroslav Mentel. 

Japonská liga sa stala profesionálnou až v roku 1993, preto sa súťaž snažili zatraktívniť angažovaním cudzincov. V Urawe boli spoluhráčmi Luhového napríklad Nemci Guido Buchwald, majster sveta 1990 či Michael Rummenigge, mladší brat Karla-Heinze Rummeniggeho. Pôsobenie v klube nezačalo pre Luhového šťastne, na jednom z tréningov utrpel vážne zranenie – zlomeninu panvovej kosti. Na prvý zápas nastúpil až po niekoľkomesačnej prestávke, 4. júna 1994 a hneď dal gól mužstvu Bellmare Hiratsuka (4 : 2). V japonskej lige mal bilanciu 16 zápasov, 8 gólov. V zápase proti Šimizu S-Pulse (4 : 5) strelil tri góly.

Na jar 1995 bol už hráčom Interu, s klubom vyhral Slovenský pohár aj Matičný Pribinov pohár.

V sezóne 1997/98 sa stal hráčom Spartaka Trnava. V Spartaku si vystrieľal druhý raz v kariére korunu kráľa strelcov, na jeseň dal 15 gólov, štyri góly strelil Prievidzi (4 : 2), na jar pridal dva. Po nezhodách s trénerom Galisom a preradení do B-tímu prestúpil do GAK Graz. V rakúskej lige odohral 21 zápasov, strelil tri góly, prispel k 3. miestu a účasti v Pohári UEFA. V ďalšej sezóne pôsobil v klube FC Kärntnen v 2. rakúskej lige.

Na jeseň 2000 sa stal hráčom Artmedie Petržalka, v 11. kole sezóny 2000/01 proti MŠK Žilina (2 : 4) strelil svoj 97. ligový gól v čs. resp. slovenskej lige. Ďalších 11 gólov dosiahol v japonskej a rakúskej lige, čím sa stal členom Klubu ligových kanonierov.

V roku 1993 obsadil v ankete Futbalista roka tretie miesto za Petrom Dubovským a Ľubomírom Moravčíkom.

## Reprezentačná kariéra
Reprezentačný dres  obliekol dvakrát, 4. apríla 1990 v Brne v priateľskom zápase proti  (0 : 1) a 28. apríla 1993 v Ostrave v kvalifikácii o postup na MS 1994 proti  (1 : 1). Raz nastúpil v B-mužstve Česko-Slovenska proti B-mužstvu  1990 v Sunderlande (0 : 2). S Výberom ligy vyhral v roku 1989 *Prezidentský pohár* v Kórei.

 reprezentoval 9×, debutoval 22. februára 1995 vo Fortaleze proti  (0 : 5). V kvalifikácii MS 1998 nastúpil dvakrát proti  (1 : 4, 1 : 2) a raz proti  (1 : 1). Reprezentačnú kapitolu uzavrel 9. februára 1998 na turnaji na Cypre v zápase s  (2 : 0).

Okrem toho nastúpil v roku 1993 v neoficiálnych zápasoch Výberu Slovenska proti  (2 : 2) v Dunajskej Strede a proti  (2 : 0) v Prievidzi, v obidvoch zápasoch strelil gól.

## Ligové štatistiky
* Prvý ligový gól: Dukla B. BystricaBaník Ostrava 2 : 0, 20. 9. 1987
* Prvý ligový hetrik: Inter BratislavaPlastika Nitra 4 : 0, 25. 2. 1990
* Prvý gól v japonskej lige: Bellmare HirastukaUrawa Red Diamonds 2 : 4, 4. 6. 1994
* Prvý gól v rakúskej lige: GAK GrazAustria Lusteanau 4 : 0, 19. 9 1998 
* Stý ligový gól: Spartak TrnavaInter Bratislava 2 : 0, 18. 10. 1997
* Najviac gólov v jednom zápase: 4, Spartak TrnavaPetrimex Prievidza 4 : 2, 1997/1998 
* Najviac gólov v jednej sezóne: 20, Inter Bratislava, 1989/1990

## Úspechy
**Reprezentačné**
* víťaz Prezidentského pohára 1989 v Soule s Výberom Československa
**Klubové**
* 3. miesto v čs. lige 1989/90 s Interom Bratislava
* 2. miesto v slovenskej lige 1993/94 s Interom Bratislava
* 2. miesto v slovenskej lige 1997/98 so Spartakom Trnava
* 3. miesto v rakúskej lige 1998/99 s GAK Graz
* 2× víťaz Slovenského pohára 1990, 1995 s Interom Bratislava
* víťaz Slovenského Superpohára 1995 s Interom Bratislava

**Individuálne**
* najlepší strelec čs. ligy 1989/90 (20 gólov)
* najlepší strelec slovenskej ligy 1997/1998 (17 gólov)
* 6. najlepší strelec francúzskej Division 2: 1990/91 (16 gólov), 1991/92 (17 gólov) 
* člen Klubu ligových kanonierov (108 gólov)
* člen Klubu ligových kanonýrů (108 gólov)
* 3. miesto v ankete Futbalista roka 1993
* Jedenástka roka: 1993, 1997

## Referencie

## Externé odkazy
* Profil na stránke national-football-teams.com
* Profil na stránke transfermarkt.de
* „Futbalista, ktorý vie hráčom vybaviť prácu“ Článok na HNonline.sk
* FOTBAL CZ

Kategória:Česko-slovenskí futbalisti
Kategória:Slovenskí futbalisti
Kategória:Hráči FK Inter Bratislava
Kategória:Hráči FC Spartak Trnava
Kategória:Hráči FC Martigues
Kategória:Osobnosti z Považskej Bystrice